柴元彪
同朱山长游江郎
屃赑开天风，三峰互参峙。一如植躬圭，两峰拱而侍。削玉石为笔，书空云作纸。岚光动九天，翠色照千里。上有碧玉莲，中有黄金鲤。壁界一字天，松老千年乳。鹰旋磨云根，虎跑流石髓。禅师久入定，色相如不死。灵石剖鸿荒，开山自晋始。威显三直神，肸蚃百世祀。劫风俄扇扬，梵宇忽颓圮。僧来自怀玉，被荆营故址。笙鹤宴群仙，钟鱼饭德士。佳客贲而思，空谷跫然喜。一筇事幽讨，万象归俯视。山茗澹以清，村醪薄而旨。对弈覆危枰，投壶响飞矢。盘桓苍翠间，酬酢笑谈里。攲枕自逍遥，凭阑时徙倚。泉琴浣我心，松筝清我耳。庐山乐天翁，敬亭谪仙子。今昔虽殊时，其乐亦如此。留为他日观，岁月端可纪。